Obyčajní ľudia Igora Matoviča majú potenciál v parlamentných voľbách poraziť stranu Smer.

Podľa jedného z posledných zverejnených prieskumov pred moratóriom, ktorý robila agentúra AKO, by Smer získal 16,9 percenta.

Obyčajní ľudia majú 15,5 percenta. Treťou najsilnejšou stranou sú Kotlebovci – ĽSNS s 10,3 percentami.

Smer si tak v porovnaní s posledným februárovým prieskumom AKO (17,3 percenta) mierne pohoršil. Matovičovci naopak stále rastú, naposledy im agentúra namerala 13,5 percenta.

Kotlebovci, ktorí už o sebe na svojich mítingoch vyhlasovali, že sú druhou najsilnejšou stranou, zasa padli z 11,8 percenta.

PS/Spolu v zóne ohrozenia

Meranie prieskumnej agentúry je spoľahlivé na 95 percent. Znamená to, že konkrétnu stranu môže voliť viac aj menej ľudí, ako prieskum ukazuje. Tzv. interval spoľahlivosti sa v prípade Smeru pohybuje od 13,6 do 20,2 percenta.

Pri Obyčajných ľuďoch je rozptyl od 12,4 do 18,6 percenta. OĽaNO preto z prieskumu vychádza ako jediná politická sila, ktorá môže vo voľbách stranu Roberta Fica poraziť.

Štvrtou v poradí je koalícia PS/Spolu, ktorá by skončila s 9,4 percentami. Stále sa však nachádza v zóne ohrozenia. Ako koalícia totiž pre vstup do parlamentu potrebuje získať aspoň sedem percent. Interval spoľahlivosti pri PS/Spolu sa však pohybuje v rozmedzí od 6,9 do 11,9 percenta.

Strana Za ľudí Andreja Kisku by získala 8,9 percenta. Sme rodina Borisa Kollára by mala 7,2 percenta. Do parlamentu by sa dostali ešte ďalšie tri strany. Všetky sú však v zóne ohrozenia.

Vláda bez Smeru

SaS by získala 6,1 percenta, KDH 5,3 percenta a len tesne by do národnej rady preliezla aj SNS s rovnými 5 percentami. Do parlamentu by sa už nedostal koaličný Most-Híd s 4,7 percentami ani Dobrá voľba s 4,3 percentami.

Ak by voľby dopadli tak, ako ukazuje prieskum AKO, Smer by nedokázal vytvoriť vládu. Spolu s SNS by mali len 39 mandátov. Keby sa k nim pridali aj kotlebovci, dokopy by disponovali 57 poslancami.

Mohla by však vzniknúť vláda OĽaNO, PS/Spolu, Za ľudí, SaS a KDH, ktorá by v parlamente mala 80 poslancov. S Borisom Kollárom by koalícia získala ústavnú väčšinu 93 kresiel.

Telefonický prieskum vykonávala agentúra AKO od 11. do 13. februára na vzoke 1000 respondentov. Otázka znela: „Koho budete voliť vo voľbách do NR SR (parlamentu), ktoré sa konajú o pár týždňov? Kandidujúce stany vám prečítam v náhodnom poradí.“ Prieskum si neobjednávala žiadna politická strana.